钦定古今图书集成/明伦汇编/氏族典/第234卷 > 张湛
## 钦定古今图书集成/明伦汇编/氏族典/第234卷 > 张湛

按《后汉书张湛传》：“湛字子孝，扶风平陵人也。矜严好
礼，动止有则，居处幽室，必自修整，虽遇妻子，若严君
焉。及在乡党，详言正色，三辅以为仪表。人或谓湛伪
作，湛闻而笑曰：‘我诚诈也。人皆诈恶，我独诈善，不亦
可乎？成哀间为二千石。王莽时，历太守都尉。建武初，
为左冯翊。在郡修典礼，设条教，政化大行。后告归平’”
陵，望寺门而步。主簿进曰：“明府位尊德重，不宜自轻。”
湛曰：“《礼》，下公门，轼辂马。孔子于乡党，恂恂如也。父母
之国，所宜尽礼，何谓轻哉？”五年，拜光禄勋。光武临朝，
或有惰容，湛辄陈谏其失。常乘白马，帝每见湛，辄言
“白马生且复谏矣。”七年，以病乞身，拜光禄大夫，代王
丹为太子太傅。及郭后废，因称疾不朝。拜太中大夫，
居中东门候舍，故时人号曰“中东门君。”帝数存问赏
赐。后大司徒戴涉被诛，帝彊起湛以代之。湛至朝堂，
遗失溲便，因自陈疾笃，不能复任朝事，遂罢之。后数
年，卒于家。